SKRIFTLIG FORESPØRGSEL E-3426/00

af Christopher Huhne (ELDR) til Kommissionen

(7. november 2000)

Om: Betimelighed af økonomiske statistikker fra medlemsstaterne

Har Kommissionen kendskab til den betydning, som de udenlandske valutamarkeder i øjeblikket tillægger ydelses-, beskæftigelses-, indtægts- og produktivitetsdata i lyset af debatten om den nye økonomi? Kan Kommissionen på baggrund heraf forelægge en tabel med detaljer for hver enkelt medlemsstat om regelmæssigheden og forsinkelser både hvad angår måltid og de seneste gennemsnitlige reelle forsinkelser mellem den berørte periode og offentliggørelsen af nationale ydelses-, beskæftigelses-, produktivitets- og indtægtstal? Hvilke foranstaltninger iværksættes der med henblik på at forbedre denne situation? Hvilke forpligtelser har de forsinkede medlemsstater indgået? Kan Kommissionen oplyse, hvilke muligheder den har for at anspore de forsinkede medlemsstater til at forelægge betimelige og akkurate data? Er Kommissionen tilfreds med sine nuværende retlige beføjelser på dette område?

Svar afgivet på Kommissionens vegne af Pedro Solbes Mira

(22. december 2000)

Der er bestræbelser i gang for at sikre mere rettidige data og dermed opfylde behovet hos en lang række brugere.

Ifølge det europæiske national- og regionalregnskabssystem i Det Europæiske Fællesskab (ENS 95) skal data om nationalregnskabernes vigtigste aggregater leveres både årligt og kvartalsvist. Økonomiske statistikker med tilknytning til nationalregnskabernes vigtigste aggregater offentliggøres årligt og kvartalsvist. Deres juridiske grundlag er ENS 95. Den fastsatte frist er 120 dage efter referencekvartalets afslutning og fire måneder efter referenceårets afslutning.

Hvad angår den gennemsnitlige reelle forsinkelse, er der for øjeblikket to medlemsstater, der ikke udarbejder kvartalsvise nationale regnskaber (Grækenland og Luxembourg), og Irland offentliggør kun et meget begrænset sæt kvartalsvise tal med meget stor forsinkelse. Alle andre medlemsstater udarbejder kvartalsvise tal og overholder den fastsatte frist. Retningslinjerne for offentliggørelse af kvartalsvise regnskaber er forskellige fra medlemsstat til medlemsstat. Nogle medlemsstater offentliggør kun en udgave af de kvartalsvise tal. Andre medlemsstater offentliggør to udgaver, hvor den anden normalt er mere detaljeret. Nogle medlemsstater offentliggør et foreløbigt skøn, der kun omfatter et sæt vigtige variabler, ret hurtigt efter kvartalets afslutning og udarbejder senere et komplet sæt kvartalsregnskaber.

En tabel, der er sendt direkte til det ærede medlem og til Parlamentets Generalsekretariat, viser den gennemsnitlige forsinkelse og nationalregnskabernes vigtigste aggregater på områderne produktion, beskæftigelse (nationalregnskabsbegreb), produktivitet og indtægt. Forsinkelsen refererer til den første tilgængelige offentliggørelse for hvert land.

Foranstaltninger til forbedring af overførsel af kvartalsvise økonomiske data omfatter fuldstændig implementering af ENS 95, afskaffelse af undtagelser vedrørende dataoverførsel og ændringer i ENS 95-forordningen. Kommissionen har derfor udarbejdet en handlingsplan med forslag til forbedring af dækningen og rettidigheden af sådanne økonomiske indikatorer. Den blev godkendt af Økofin-Rådet den 29. september 2000.

Handlingsplanen omfatter kvartalsvise nationalregnskaber, kvartalsvise statistikker over offentlige finanser, arbejdsmarkedsstatistikker, kortfristede statistikker, statistikker over udenrigshandelen og offentliggørelse af statistiske data. Kommissionen vil i henhold til handlingsplanen udarbejde ændringer til eksisterende statistiske forordninger, som skal forelægges Rådet i begyndelsen af 2001.